**Obrazloženje načina na koji je određena cijena obvezne minimalne javne usluge**

Novom cijenom „obvezne minimalne javne usluge“ definirane člankom 76. Zakona o gospodarenju otpadom („Narodne novine“, broj 84/2021) postiže se ujednačenost cijene za sve korisnike javne usluge sakupljanja komunalnog otpada radi pružanja ujednačene kvalitete usluga na cijelom području Grada Svetog Ivana Zeline, a čime se osigurava ekonomski održivo poslovanje te sigurnost, redovitost i kvaliteta pružanja javne usluge kako bi sustav sakupljanja komunalnog otpada mogao ispuniti svoju svrhu.

Cijena obvezne minimalne javne usluge uključuje troškove obavljanja sljedećih usluga:

* sakupljanje i odvoz miješanog komunalnog otpada s obračunskog mjesta korisnika,
* sakupljanje i odvoz biootpada s obračunskog mjesta korisnika,
* sakupljanje i odvoz reciklabilnog komunalnog otpada s obračunskog mjesta korisnika,
* sakupljanje i odvoz glomaznog (krupnog) komunalnog otpada jednom godišnje (samo za korisnike kategorije kućanstvo) s obračunskog mjesta korisnika,
* preuzimanje reciklabilnog komunalnog otpada u reciklažnim dvorištima (samo za korisnike kategorije kućanstvo) i u izdvojenim spremnicima/vrećicama za odvojeno sakupljanje otpada,
* predaja miješanog, reciklabilnog i biorazgradivog komunalnog otpada na zbrinjavanje ovlaštenim osobama.

Navedene usluge obuhvaćaju **materijalne troškove** (osnovni i uredski materijal, električnu energiju, gorivo, mazivo, sitni inventar, auto gume i slično), **troškove usluga** (poštarine, telekomunikacije, tekuće održavanje, najam opreme, režijski troškovi, financijski rashodi, premije osiguranja, registracija i tehnički pregled i slično) **nematerijalne troškove** (prijevoz radnika, nagrade, otpremnine, pomoći), **troškove plaća radnika, troškove amortizacije, troškove nabave i održavanja opreme za prikupljanje otpada, troškove oporabe i zbrinjavanja reciklabilnog otpada** te **troškove vođenja propisanih evidencija i izvješćivanja**.

Cijena je određena kao ukupni trošak provedbe navedenih usluga podijeljen s brojem korisnika minimalne javne usluge. Sukladno izvršenim proračunima određena je cijena u iznosu od 60,00 kuna bez PDV-a za korisnike kategorije kućanstvo te cijena u iznosu od 80,00 kuna bez PDV-a za korisnike koji nisu kategorija kućanstvo.